***Old Town Road*** ir amerikāņu repera *Lil Nas X* dziesma, kas sākotnēji izdota 2018. gada 3. decembrī. Pēc tam, kad dziesma ieguva popularitāti *TikTok*, *Lil Nas X* parakstīja līgumu ar *Columbia Records*, kas ieguva tās izplatīšanas tiesības. Dziesma kļuva par pasaules mēroga hītu, sasniedzot pirmo vietu daudzu valstu mūzikas topos, tai skaitā ASV *Billboard Hot 100*, Apvienotajā Karalistē un Vācijā.

*Old Town Road* ir producējis Nīderlandes producents *YoungKio* un tā veidošanā izmantota *Nine Inch Nails* dziesma *34 Ghosts IV*. *YoungKio* šīs dziesmas *bītu* bija izveidojis aptuveni gadu pirms dziesmas izlaišanas un bija to izlicis pārdošanā tīmeklī. Par to, ka to ir izmantojis *Lil Nas X*, viņš uzzināja tikai tad, kad izdzirdēja *Old Town Road* kādā mīmā.

Dziesmu *Lil Nas X* sarakstīja pēc tam, kad izstājās no koledžas, lai uzsāktu mūziķa karjeru. Dziesmas piedziedājums radās no viņa vecāku un māsas iebildumiem pret viņa mūziķa karjeras izvēli (*can't nobody tell me nothing* — 'neviens man nevar neko iebilst'). Vēlāk viņš izvēlējās izmantot "veco pilsētas ceļu" (*"old town road"*) kā panākumu simbolu.

Pēc dziesmas izlaišanas *Lil Nas X* tās popularizēšanai sāka dziesmus izmantot dažādos mīmos. Vēlāk šādus mīmus sāka veidot arī citi lietotāji, un tie kļuva populāri *TikTok*, kas strauji popularizēja dziesmu. Pirmais publicētais mūzikas video sastāv tikai no kadriem no 2018. gada vesterna stila datorspēles *Red Dead Redemption 2*.

*Old Town Road* spēja iekļūt gan galvenajā ASV singlu topā *Billboard Hot 100*, gan arī starp 50 populārākajām kantrimūzikas, kā arī hiphopa un R&B dziesmām ASV, kas vienlaikus ir izdevies vien nedaudz dziesmām. Tomēr *Billboard* izvēlējās izņemt dziesmu no kantrimūzikas topa ar pamatojumu, ka tai "neesot pietiekami daudz mūsdienu kantrimūzikas elementu". *Lil Nas X* izteicās, ka šajā lēmumā ir "ļoti vīlies".

Gan *Billboard Hot 100*, gan arī hiphopa un R&B mūzikas topā *Old Town Road* spēja sasniegt 1. vietu. Tā, būdama 1 minūti un 53 sekundes gara, kļuva par īsāko dziesmu, kas ir sasniegusi *Hot 100* 1. pozīciju kopš 1965. gada, kā arī piekto īsāko vēsturē. Tā pārspēja kanādiešu repera *Drake* rekordu kā dziesma ar visvairāk straumējumiem vienas nedēļas laikā — tā tika straumēta 143 miljonus reižu (tiek skaitīts kopā gan *Old Town Road* oriģināls, gan remikss ar Billiju Reju Sairusu).

Remiksi
-------

*Old Town Road* remiksa ar Billiju Reju Sairusu singla vāks
2019. gada 5. aprīlī tika izlaists pirmais oficiālais *Old Town Road* remikss, kurā piedalās amerikāņu kantrimūziķis Billijs Rejs Sairuss. Sairuss ir izteicies, ka viņš mīlēja *Old Town Road* oriģinālu jau tad, kad pirmo reizi to bija izdzirdējis. Tā kā šis remikss arī sasniedza 1. vietu *Billboard Hot 100* (tā popularitātes dēļ tā dati tika skaitīti kopā ar oriģināla datiem), tas kļuva par pirmo Sairusa singlu, kas sasniedzis pirmo vietu *Hot 100*. 2019. gada 17. maijā tika izlaists šī remiksa oficiālais mūzikas video.

2019. gada 29. aprīlī tika izlaists otrais oficiālais *Old Town Road* remikss, kurā piedalās amerikāņu dīdžejs *Diplo*. To var raksturot kā "remiksa remiksu", jo tajā ir saglabāts Billija Reja Sairusa vokāls.

Ir paziņots, ka ir plānots remikss arī ar amerikāņu reperi *Young Thug*.

Atsauces
--------

1. ↑  Tatiana Cirisano. «'Old Town Road' Rapper Lil Nas X Signs to Columbia Records». *Billboard*, 2019. gada 22. marts. Skatīts: 2019. gada 29. marts.
2. ↑  «'Old Town Road' Producer YoungKio on How Lil Nas X's Song Came to Life». Billboard. 2019. gada 28. marts. Skatīts: 2019. gada 9. aprīlis.
3. 1 2  Andrew R. Chow. «Lil Nas X on 'Old Town Road' and the Billboard Controversy». *Time*, 2019. gada 30. marts. Skatīts: 2019. gada 30. marts.
4. ↑  Elias Leight. «Lil Nas X's 'Old Town Road' Was a Country Hit. Then Country Changed Its Mind». *Rolling Stone*, 2019. gada 26. marts. Skatīts: 2019. gada 27. marts.
5. ↑  Emily Yahr. «Billboard pulled Lil Nas X's viral 'Old Town Road' from the country chart. It ignited a controversy.». *The Washington Post*, 2019. gada 29. marts. Skatīts: 2019. gada 29. marts.
6. ↑  «Short & Sweet Success: At Under 2 Minutes, Lil Nas X's 'Old Town Road' Is Shortest Hot 100 No. 1 Since 1965». Billboard. 2019. gada 11. aprīlī. Skatīts: 2019-05-23.
7. ↑  «LIL NAS X’S "OLD TOWN ROAD" BREAKS DRAKE’S RECORD FOR BIGGEST U.S. STREAMING WEEK EVER». *XXL Magazine*.
8. ↑  Jonathan Bernstein. «'Old Town Road' and the History of Black Cowboys in America». Rolling Stone, 2019. gada 5. aprīlis. Skatīts: 2019. gada 5. aprīlis. Today, Lil Nas X released a remix of the song with country-crossover singer Billy Ray Cyrus, who says he "loved the song the first time I heard it."
9. ↑  David Renshaw. «Young Thug teases "Old Town Road" remix». The Fader, 2019. gada 9. aprīlis. Skatīts: 2019. gada 9. aprīlis.